CELEX: C2005/045/59
Language: da
Date: 2005-02-19 00:00:00
Title: Sag T-474/04: Sag anlagt den 10. december 2004 af Pergan GmbH, Bocholt (Tyskland) mod Kommissionen for De Europæiske Fællesskaber

19.2.2005   
            
            
               DA
            
            
               Den Europæiske Unions Tidende
            
            
               C 45/27
            
         Sag anlagt den 10. december 2004 af Pergan GmbH, Bocholt (Tyskland) mod Kommissionen for De Europæiske Fællesskaber
   (Sag T-474/04)
   (2005/C 45/59)
   Processprog: tysk
   Ved De Europæiske Fællesskabers Ret i Første Instans er der den 10. december 2004 anlagt sag mod Kommissionen for De Europæiske Fællesskaber af Pergan GmbH, Bocholt (Tyskland), ved Rechtsanwälte M. Klusmann og F. Wiemer.
   Sagsøgeren har nedlagt følgende påstande:
   
               1.
            
            
               Kommissionens beslutning af 1. oktober 2004 (SG-Greffe (2004) D/204343) annulleres for så vidt angår det heri indeholdte afslag på at fjerne alle henvisninger til sagsøgeren i den endeligt offentliggjorte udgave af Kommissionens bødebeslutning af 10. december 2003 i sag COMP/E-2/37.857 – Organiske peroxider.
            
         
               2.
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Med den anfægtede beslutning har Kommissionen delvist afvist sagsøgerens begæring af 13. juli 2004 om fjernelse af enhver omtale af, at sagsøgeren skulle havde gjort sig skyldig i noget konkurrenceretsstridigt forhold, i den endeligt offentliggjorte udgave af Kommissionens bødebeslutning af 10. december 2003 i sag COMP/E-2/37.857 – Organiske peroxider.
   Til støtte for sin påstand har sagsøgeren for det første gjort gældende, at der ved offentliggørelsen af en bødebeslutning ifølge artikel 21 i forordning nr. 17/62 kun må ske angivelse af de involverede parter. Eftersom sagsøgeren ikke var adressat for bødebeslutningen, er det forbudt Kommissionen at offentliggøre de konstateringer, den har foretaget vedrørende sagsøgeren. Kommissionen burde endvidere ikke have truffet en konstaterende beslutning til ugunst for sagsøgeren. Efter sagsøgerens opfattelse giver forordning nr. 17/62 ikke Kommissionen kompetence til at træffe en sådan beslutning, og Kommissionen kan ikke godtgøre nogen legitim interesse heri. Sagsøgeren har endelig anført, at princippet om en effektiv domstolsprøvelse, som er fastsat i artikel 47, stk. 1, i Den Europæiske Unions charter om grundlæggende rettigheder, er blevet tilsidesat. Sagsøgeren har tilføjet, at selv om Kommissionen har foreholdt virksomheden omfattende overtrædelser af konkurrencebestemmelserne, har Kommissionen undladt at rette den anfægtede beslutning til den, og har dermed indskrænket dens adgang til retsbeskyttelse.